**Portaluri de suflet**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu-i pot fi credincioasă decât inimii mele.

O urmez și am deplină încredere că nu va greși niciodată destinația.

Liliana Trif

- Noi am trecut prin toate ca și cum

Ne-ar fi legat destinul cu o sfoară

De infinit și capătul de drum

Îl ignorăm pentru a mia oară.

Eu te iubesc mai mult decât puteai

Să speri atunci când ai topit zăpada

Căzută peste tâmple, evantai

De sentimente... Iată, ai dovada

Unei iubiri ce-a străbătut prin timp

Atâtea vieți, o urmă luminoasă

Într-un portal de suflet, contratimp,

Ca, în sfârșit, să poat-ajunge-acasă.

- N-am abdicat și niciun compromis

Nu a oprit povestea să ajungă

Pe țărmul cald chiar dacă interzis

Părea și sensul, și poteca lungă.

Azi te iubesc mai mult decât visai

În nopțile-mbrăcate în suspine

Sperând c-ar exista un colț de rai

Și-un serafim să caute ondine.

E timpul scurt, dar sunt și alte vieți

Să-ți împletesc un curcubeu din stele...

Te vor ademeni și alți poeți,

Dar ești mireasa poeziei mele.

Liliana Trif Ioan Grigoraș